Document ID: 32012D0826

Απόφαση του Συμβουλίου
της 28ης Νοεμβρίου 2012
για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή του πρωτοκόλλου το οποίο συμφωνήθηκε μεταξύ της Ευρωπαϊκής Ένωσης και της Δημοκρατίας της Μαδαγασκάρης σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης μεταξύ των δύο Μερών
(2012/826/ΕΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43, σε συνδυασμό με το άρθρο 218 παράγραφος 5,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1) Στις 15 Νοεμβρίου 2007, το Συμβούλιο εξέδωσε τον κανονισμό (ΕΚ) αριθ. 31/2008 σχετικά με τη σύναψη της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας της Μαδαγασκάρης (εφεξής "συμφωνία σύμπραξης") [1].
(2) Ένα νέο πρωτόκολλο της συμφωνίας σύμπραξης μονογραφήθηκε στις 10 Μαΐου 2012 (εφεξής "νέο πρωτόκολλο"). Με το νέο πρωτόκολλο παραχωρούνται στα σκάφη της ΕΕ αλιευτικές δυνατότητες στα ύδατα όπου η Μαδαγασκάρη ασκεί την κυριαρχία ή τη δικαιοδοσία της σε θέματα αλιείας.
(3) Το ισχύον πρωτόκολλο λήγει στις 31 Δεκεμβρίου 2012.
(4) Για να εξασφαλισθεί η συνέχιση των αλιευτικών δραστηριοτήτων των σκαφών της ΕΕ, το νέο πρωτόκολλο προβλέπει την προσωρινή εφαρμογή του από την ημερομηνία υπογραφής του και το ενωρίτερο την 1η Ιανουαρίου 2013, εν αναμονή της ολοκλήρωσης των απαραίτητων για τη σύναψή του διαδικασιών.
(5) Θα πρέπει να υπογραφεί το νέο πρωτόκολλο,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται η εξ ονόματος της Ένωσης υπογραφή του πρωτοκόλλου που συμφωνήθηκε μεταξύ της Ευρωπαϊκής Ένωσης και της Δημοκρατίας της Μαδαγασκάρης σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία αλιευτικής σύμπραξης η οποία ισχύει μεταξύ των δύο μερών (εφεξής "πρωτόκολλο"), με την επιφύλαξη της σύναψης του εν λόγω πρωτοκόλλου.
Το κείμενο του πρωτοκόλλου επισυνάπτεται στην παρούσα απόφαση.
Άρθρο 2
Ο πρόεδρος του Συμβουλίου εξουσιοδοτείται να διορίσει το ή τα αρμόδια πρόσωπα να υπογράψουν το πρωτόκολλο εξ ονόματος της Ένωσης.
Άρθρο 3
Το πρωτόκολλο εφαρμόζεται προσωρινά, σύμφωνα με το άρθρο 15 αυτού,από την ημερομηνία υπογραφής του, και το ενωρίτερο από την 1η Ιανουαρίου 2013, εν αναμονή της ολοκλήρωσης των απαραίτητων για τη σύναψή του διαδικασιών.
Άρθρο 4
Η παρούσα απόφαση αρχίζει να ισχύει από την ημέρα της έκδοσής της.
Λουξεμβούργο, 28 Νοεμβρίου 2012.

Labels: 18
15
5
6